text: Bilister risikerer flere fartbøder
  11 januar 2013 kl. 14.23
  Politidirektør Jørgen Meyer, Syd- og Sønderjyllands Politi, advarer bilisterne med talrige hastighedskontroller i det kommende år.
  Politikredsen kommer op på ni fotovogne til automatisk trafikkontrol.
  - Borgerne kan glæde sig til en fest af hastighedskontroller på de vejstrækninger i det syd- og sønderjyske, hvor det færdselssikkerhedsmæssige behov er størst, sagde politidirektør Jørgen Meyer ved årets nytårsparole i Aabenraa og Esbjerg.
  Politidirektøren har udpeget fem særlige indsatsområder i år:
  Indbrud i private hjem og hæleri
  Rockerkriminalitet
  Personfarlige kriminalitet og kriminalitet i nattelivet
  Færdselskontroller
  Grænseoverskridende kriminalitet.
  Jørgen Meyer kalder det en "sten i skoen", at der i de seneste fire år har været 3.000 anmeldte indbrud i private hjem årligt i politikredsen.
  - Et plaster på såret er, at antallet af sigtelser og opklarede sager i samme periode er steget betydeligt med 55 procent, understregede politidirektøren.
  